Thorning har fået dagpengekommissionen til at arbejde hurtigere. Dens anbefalinger kommer i september næste år. Det sagte statsministeren lørdag til Socialdemokraternes kongres i Aalborg.

Dagpengekommissionen skal aflevere sine anbefalinger allerede til september 2015, siger statsminister Helle Thorning-Schmidt i sin tale ved Socialdemokraternes kongres i Aalborg. - Jeg har bedt kommissionen om at fremrykke sin betænkning fra 2016 til september 2015. Det betyder, at vi allerede om et år kan komme i gang. - Dagpengekommissionens formand har forsikret regeringen om, at den ændrede tidsfrist ikke er en hindring for at levere et solidt arbejde. Det vil jeg gerne takke for, siger Thorning. Kommissionen kommer dermed stadig først med sine anbefalinger efter et kommende valg til Folketinget, der senest skal afholdes 15. september næste år. Et nyt dagpengesystem vil kunne træde i kraft den 1. januar 2016, siger Thorning. /ritzau/